1,5 meter vand i kælderen og lukket i restauranten i flere måneder. Det er udsigterne for Hotel Havnebakken på Læsø efter en omfattende vandskade.

 

31. december sprang et vandrør på hotellet. Loftet, gulvet og væggene i restauranten er ødelagt, og kælderen er totalt oversvømmet. - Alt er ødelagt. Det ærgerlige er, at vi lige har renoveret det hele i efteråret, siger Claus Pedersen, forpagter og restauratør på Hotel Havnebakken. De omfattende skader får store konsekvenser rent økonomisk, fordi restauranten umuligt kan holde åbent i nærmeste fremtid. - Det værste er, at vi skal leve af det her sted. Jeg vil skyde på, vi bliver nødt til at lukke restauranten både i januar og februar.